[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.8.2009

COM(2009) 425 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1659/2005 για την επιβολή οριστικού δασμού αντιντάμπινγκ στις εισαγωγές ορισμένων τούβλων μαγνησίας, καταγωγής Λαϊκής Δημοκρατίας της Κίνας

ΑΙΤΙΟΛΟΓΙΚΗ ΈΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 2005, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005 (εφεξής «ο βασικός κανονισμός») στο πλαίσιο της διαδικασίας για τις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και προκύπτει από έρευνα που διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Κανονισμός (ΕΚ) αριθ. 1659/2005 του Συμβουλίου, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων τούβλων μαγνησίας, καταγωγής Λαϊκής Δημοκρατίας της Κίνας. |

Συνοχή με άλλες πολιτικές και στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και εκτίμηση αντικτύπου |

Διαβούλευση με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν υπήρξε ανάγκη προσφυγής σε εξωτερικούς εμπειρογνώμονες. |

Εκτίμηση επιπτώσεων Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση αντικτύπου, αλλά περιλαμβάνει πλήρη κατάλογο των όρων που πρέπει να εκτιμηθούν. |

Νομικά στοιχεία της πρότασης |

Σύνοψη της προτεινόμενης δράσης Στις 12 Ιουνίου 2008 η Επιτροπή ξεκίνησε μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας. Η έρευνα περιορίστηκε στην εξέταση του ντάμπινγκ που αφορούσε τον αιτούντα, την εταιρεία Bayuquan Refractories Company Limited. Ο εν λόγω παραγωγός-εξαγωγέας καταβάλλει επί του παρόντος τον δασμό αντιντάμπινγκ ύψους 39,9% που ισχύει για ολόκληρη τη χώρα. Η έρευνα επιβεβαίωσε ότι ο αιτών είναι επιλέξιμος για υπολογισμό ατομικού περιθωρίου ντάμπινγκ καθώς δεν υπήρχαν λόγοι να μην χορηγηθεί ατομική μεταχείριση στην εταιρεία. Εντούτοις, καθώς διαπιστώθηκε ότι η εταιρεία δεν πληρούσε τα κριτήρια για καθεστώς οικονομίας αγοράς (ΚΟΑ), ο υπολογισμός του ατομικού περιθωρίου ντάμπινγκ βασιζόταν στην κανονική αξία που ελήφθη από την ανάλογη χώρα –τις Ηνωμένες Πολιτείες της Αμερικής. Από την έρευνα προέκυψε ότι κατά τη διάρκεια της περιόδου έρευνας δεν υπήρξε πρακτική ντάμπινγκ. Προέκυψε ακόμη το συμπέρασμα ότι οι περιστάσεις που διαπιστώθηκαν από την τρέχουσα έρευνα είχαν μόνιμο χαρακτήρα. Προτείνεται επομένως στο Συμβούλιο να εγκρίνει τη συνημμένη πρόταση κανονισμού, η οποία πρέπει να δημοσιευθεί το αργότερο μέχρι τις 11 Σεπτεμβρίου 2009, ώστε ο δασμός αντιντάμπινγκ που ισχύει για τις εισαγωγές ορισμένων τούβλων μαγνησίας από τον αιτούντα να τροποποιηθεί σε 6%. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005. |

Αρχή της επικουρικότητας Η παρούσα πρόταση εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον ακόλουθο λόγο: |

Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για τη λήψη απόφασης σε εθνικό επίπεδο. Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή μέσων |

Προτεινόμενο μέσο: κανονισμός. |

Η προσφυγή σε άλλα μέσα δεν θα ήταν σκόπιμη, διότι ο βασικός κανονισμός δεν προβλέπει εναλλακτικές λύσεις. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1659/2005 για την επιβολή οριστικού δασμού αντιντάμπινγκ στις εισαγωγές ορισμένων τούβλων μαγνησίας, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 3,

την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,

Εκτιμώντας τα ακόλουθα:

2. ΔΙΑΔΙΚΑΣΙΑ

3. Ισχύοντα μέτρα

4. Το Συμβούλιο, με τον κανονισμό (ΕΚ) αριθ. 1659/2005[2] («αρχικός κανονισμός»), επέβαλε οριστικό δασμό αντιντάμπινγκ στις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας. Τα μέτρα συνίστανται σε κατ’ αξίαν δασμό 39,9 %, εξαιρουμένων έξι εταιρειών οι οποίες αναφέρονται ρητά στον αρχικό κανονισμό και υπόκεινται σε ατομικούς δασμούς.

5. Αίτηση επανεξέτασης

6. Μετά την επιβολή των οριστικών μέτρων, η Επιτροπή έλαβε αίτηση να κινήσει διαδικασία μερικής ενδιάμεσης επανεξέτασης του αρχικού κανονισμού («ενδιάμεση επανεξέταση»), σύμφωνα με το άρθρο 11 παράγραφος 3 του βασικού κανονισμού, από κινεζικό παραγωγό-εξαγωγέα, την εταιρεία Bayuquan Refractories Company Limited («ο αιτών» ή «BRC»). Ο αιτών δεν συμμετείχε στην έρευνα από την οποία προέκυψαν τα ευρήματα και τα συμπεράσματα που περιέχονται στον αρχικό κανονισμό (αρχική έρευνα) και, ως εκ τούτου, για την εταιρεία ισχύει το υπόλοιπο δασμού αντιντάμπινγκ.

7. Στην αίτησή της για ενδιάμεση επανεξέταση, η εταιρεία BRC υποστήριξε ότι πληροί τα κριτήρια για τη χορήγηση καθεστώτος οικονομίας αγοράς και ατομικής μεταχείρισης. Η αιτούσα εταιρεία εξαγοράστηκε από τον όμιλο Vesuvius Group, γεγονός που είχε ως αποτέλεσμα αλλαγές στη δομή της εταιρείας. Ο αιτών υποστήριξε ότι από τη σύγκριση των εγχώριων τιμών και των δαπανών της παραγωγής του με τις κοινοτικές τιμές εξαγωγών προκύπτει ότι το περιθώριο ντάμπινγκ είναι σημαντικά χαμηλότερο από το τρέχον επίπεδο μέτρησης. Υποστήριξε, επομένως, ότι η συνέχιση της εφαρμογής του μέτρου στο σημερινό επίπεδο δεν είναι πλέον αναγκαία για την αντιστάθμιση του ντάμπινγκ.

8. Έναρξη μερικής ενδιάμεσης επανεξέτασης

9. Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, η Επιτροπή αποφάσισε να ξεκινήσει μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση του ντάμπινγκ σε ό,τι αφορά την BRC. Στις 12 Ιουνίου 2008 η Επιτροπή δημοσίευσε ανακοίνωση για την έναρξη της διαδικασίας στην Επίσημη Εφημερίδα της Ευρωπαϊκής Ένωσης [3] και ξεκίνησε τη διαδικασία επανεξέτασης.

10. Υπό εξέταση προϊόν και ομοειδές προϊόν

11. Το υπό εξέταση προϊόν στη διαδικασία ενδιάμεσης επανεξέτασης είναι το ίδιο με το περιγραφόμενο προϊόν στον αρχικό κανονισμό, δηλαδή τα τούβλα μαγνησίας, συσσωματωμένα με χημικό συνδετικό, άψητα, των οποίων η μαγνησία περιέχει τουλάχιστον 80% MgO, είτε περιέχουν μαγνησίτη είτε όχι, καταγωγής Λαϊκής Δημοκρατίας της Κίνας («το υπό εξέταση προϊόν»), τα οποία υπάγονται σήμερα στους κωδικούς ΣΟ ex 6815 91 00, ex 6815 99 10 και ex 6815 99 90 (κωδικοί TARIC 6815 91 00 10, 6815 99 10 20 και 6815 99 90 20).

12. Το προϊόν που παράγεται και πωλείται στην κινεζική εγχώρια αγορά έχει τα ίδια βασικά φυσικά, τεχνικά και χημικά χαρακτηριστικά και χρήσεις με αυτό που εξάγεται στην Κοινότητα, καθώς και με αυτό που παράγεται και πωλείται στις ΗΠΑ. Ως εκ τούτου, τα προϊόντα αυτά θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

13. Ενδιαφερόμενα μέρη

14. Η Επιτροπή ενημέρωσε επίσημα τον κοινοτικό κλάδο, τον αιτούντα και τους εκπροσώπους της χώρας εξαγωγής για την έναρξη της ενδιάμεσης επανεξέτασης. Δόθηκε στα ενδιαφερόμενα μέρη η δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

15. Η Επιτροπή έστειλε επίσης έντυπα αιτήσεων για καθεστώς οικονομίας αγοράς (ΚΟΑ) και ερωτηματολόγιο στον αιτούντα και έλαβε απαντήσεις εντός της ορισθείσας προθεσμίας. Η Επιτροπή προσπάθησε να επαληθεύσει όλα τα στοιχεία που θεωρούσε απαραίτητα για να διαπιστώσει την ύπαρξη πρακτικής ντάμπινγκ και διενεργήθηκαν επισκέψεις ελέγχου στις εγκαταστάσεις των ακόλουθων εταιρειών:

16. Bayuquan Refractories Co. Ltd. (ο αιτών), Λαϊκή Δημοκρατία της Κίνας

17. Vesuvius UK Co. Ltd. (συνδεδεμένος εισαγωγέας), Ηνωμένο Βασίλειο

18. Vesuvius Iberica Refractories S.A. (συνδεδεμένος εισαγωγέας), Ισπανία

19. Vesuvius Deutschland GmbH (συνδεδεμένος εισαγωγέας), Γερμανία

20. Vesuvius Italia S.P.A. (συνδεδεμένος εισαγωγέας), Ιταλία

21. Περίοδος έρευνας

22. Η έρευνα για την πρακτική ντάμπινγκ κάλυψε την περίοδο από την 1η Απριλίου 2007 έως την 31η Μαρτίου 2008 («περίοδος έρευνας»).

23. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

24. Καθεστώς οικονομίας της αγοράς (ΚΟΑ)

25. Σύμφωνα με το άρθρο 2 παράγραφος 7 στοιχείο β) του βασικού κανονισμού, κατά τις έρευνες αντιντάμπινγκ που αφορούν εισαγωγές από τη Λαϊκή Δημοκρατία της Κίνας, η κανονική αξία καθορίζεται σύμφωνα με τις παραγράφους 1 έως 6 του άρθρου 2 του βασικού κανονισμού για τους παραγωγούς για τους οποίους διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού, δηλαδή όταν αποδεικνύεται ότι επικρατούν συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Τα κριτήρια αυτά περιγράφονται συνοπτικά κατωτέρω:

26. οι επιχειρηματικές αποφάσεις λαμβάνονται βάσει στοιχείων από την αγορά, χωρίς σημαντική κρατική παρέμβαση, και το κόστος αντανακλά τις τιμές στην αγορά,

27. οι επιχειρήσεις πρέπει να τηρούν σαφή λογιστική καταγραφή που υπόκειται σε ανεξάρτητο έλεγχο βάσει των διεθνών λογιστικών προτύπων («ΔΛΠ») και να εφαρμόζεται για όλους τους σκοπούς,

28. δεν υπάρχουν σημαντικές στρεβλώσεις, κατάλοιπα του προηγούμενου συστήματος που δεν βασιζόταν στην οικονομία της αγοράς,

29. η νομική βεβαιότητα και η λειτουργική σταθερότητα διασφαλίζονται με νομοθεσία περί πτωχεύσεων και ιδιοκτησιακού καθεστώτος,

30. ο καθορισμός των συναλλαγματικών ισοτιμιών γίνεται με τιμές αγοράς.

31. Ο αιτών ζήτησε την αναγνώριση ΚΟΑ βάσει του άρθρου 2 παράγραφος 7 στοιχείο β) του βασικού κανονισμού υποβάλλοντας δεόντως τεκμηριωμένη αίτηση ΚΟΑ εντός της δεδομένης προθεσμίας. Επακολούθως, οι πληροφορίες και τα στοιχεία που παρουσιάζονται στην εν λόγω αίτηση υποβλήθηκαν σε επιτόπια έρευνα.

32. Κατά την έρευνα διαπιστώθηκε ότι ο αιτών δεν πληροί το δεύτερο και τρίτο κριτήριο ΚΟΑ του άρθρου 2 παράγραφος 7 στοιχείο γ) του βασικού κανονισμού. Η εταιρεία δεν απέδειξε ότι τηρούσε σαφή λογιστικά στοιχεία που καταγράφονται και ελέγχονται με βάση τα ΔΛΠ. Από τις οικονομικές καταστάσεις και τους ατομικούς λογαριασμούς της διαπιστώθηκαν παραβάσεις των ΔΛΠ και των αρχών λογιστικής, όπως εσφαλμένες εγγραφές και ανακριβής απόσβεση πάγιων στοιχείων ενεργητικού, καθώς και εσφαλμένες εγγραφές «πληρωτέων» λογαριασμών και «προκαταβολών». Ο ελεγκτής δεν ανέφερε τις εν λόγω παρατυπίες, επομένως συνάχθηκε το συμπέρασμα ότι οι οικονομικές καταστάσεις δεν ελέγχθηκαν σύμφωνα με τα ΔΛΠ (δεύτερο κριτήριο). Επιπλέον, η εταιρεία δεν απέδειξε ότι ήταν απαλλαγμένη από σημαντικές στρεβλώσεις που εξακολούθησαν να υφίστανται από παλαιό σύστημα το οποίο δεν βασιζόταν στην οικονομία της αγοράς, κυρίως διότι τα δικαιώματα χρήσης της γης είχαν αποκτηθεί σε τιμές πολύ χαμηλότερες της τιμής της αγοράς (τρίτο κριτήριο).

33. Βάσει των ανωτέρω πραγματικών περιστατικών και εκτιμήσεων, δεν είναι δυνατό να χορηγηθεί ΚΟΑ στον αιτούντα.

34. Οι εκπρόσωποι του κοινοτικού κλάδου, ο αιτών και οι αρχές της χώρας εξαγωγής είχαν τη δυνατότητα να διατυπώσουν τις παρατηρήσεις τους για τα πορίσματα σχετικά με το ΚΟΑ. Κατόπιν τούτου, ο αιτών και ο κοινοτικός κλάδος υπέβαλαν παρατηρήσεις.

35. Ο αιτών ισχυρίστηκε ότι τα ζητήματα που προέκυψαν όσον αφορά τα λογιστικά βιβλία του δεν ήταν ουσιώδη ή/και ότι διορθώθηκαν το 2008. Θα πρέπει να αναφερθεί ότι οι παρατυπίες που διαπιστώθηκαν στους λογαριασμούς της εταιρείας για το έτος 2007 παραποίησαν σημαντικά την εικόνα της οικονομικής κατάστασης της εταιρείας. Η επιθεώρηση των λογαριασμών για την περίοδο έρευνας αποκάλυψε ότι τα προβλήματα που προέκυψαν το 2007 εξακολουθούσαν να υφίστανται το 2008. Ο ισχυρισμός της εταιρείας ότι οι λογιστικές πρακτικές της τροποποιήθηκαν στα τέλη του 2008 δεν μπορεί να γίνει αποδεκτός δεδομένου ότι οι εν λόγω αλλαγές έλαβαν χώρα εννέα μήνες μετά την περίοδο έρευνας και, επιπλέον, δεν ήταν δυνατό να επαληθευτούν κατά την επιτόπια επίσκεψη.

36. Ο κοινοτικός κλάδος παραγωγής ισχυρίστηκε ότι ο αιτών απέτυχε να εκπληρώσει το πρώτο κριτήριο διότι οι διάφοροι περιορισμοί εξαγωγών που επιβάλλονται από την κινεζική κυβέρνηση στην κύρια πρώτη ύλη η οποία χρησιμοποιείται για την παραγωγή του υπό εξέταση προϊόντος οδήγησαν σε στρεβλωμένες τιμές της πρώτης ύλης στην εγχώρια αγορά. Ως εκ τούτου, οι κινέζοι παραγωγοί τούβλων μαγνησίας μπορούν να προμηθευτούν την πρώτη ύλη υπό ευνοϊκότερους όρους σε σύγκριση με τους ανταγωνιστές τους σε άλλες χώρες.

37. Στο πλαίσιο της διερεύνησης του εν λόγω ισχυρισμού εξετάστηκαν οι τιμές αγοράς της κύριας πρώτης ύλης, της μαγνησίας, από την BRC καθώς και οι δημοσιευμένες τιμές της κινεζικής μαγνησίας (πηγή: Price Watch/Industrial minerals) που προσκομίστηκαν από τον κοινοτικό κλάδο παραγωγής. Από τη σύγκριση προέκυψε ότι η διαφορά στην τιμή κατά την περίοδο έρευνας δεν μπορούσε να θεωρηθεί σημαντική. Επιπροσθέτως, από την έρευνα διαπιστώθηκε ότι η BRC μπορούσε να αγοράζει ελεύθερα μαγνησία χωρίς κρατική παρέμβαση. Σε αυτή τη βάση, διαπιστώνεται ότι οιεσδήποτε στρεβλώσεις αναφορικά με τις τιμές της πρώτης ύλης δεν είχαν σημαντική επίδραση για τη συγκεκριμένη εταιρεία κατά την περίοδο έρευνας.

38. Τα παραπάνω επιβεβαιώνουν τα ευρήματα και το συμπέρασμα ότι δεν είναι δυνατό να χορηγηθεί ΚΟΑ στην BRC.

39. Ατομική μεταχείριση

40. Σύμφωνα με το άρθρο 2 παράγραφος 7 του βασικού κανονισμού, ορίζεται ενδεχομένως δασμός εθνικής κλίμακας για τις χώρες στις οποίες εφαρμόζεται το εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού για ατομική μεταχείριση (ΑΜ). Αυτά τα κριτήρια περιγράφονται συνοπτικά κατωτέρω:

41. σε περίπτωση εταιρειών που ελέγχονται εξ ολοκλήρου ή εν μέρει από αλλοδαπούς ή από κοινές επιχειρήσεις, οι εξαγωγείς είναι ελεύθεροι να επαναπατρίζουν κεφάλαια και κέρδη,

42. οι τιμές εξαγωγής και οι ποσότητες των εξαγόμενων προϊόντων και οι όροι και προϋποθέσεις πώλησης καθορίζονται ελεύθερα,

43. η πλειοψηφία των μετοχών ανήκει σε ιδιώτες και πρέπει να αποδεικνύεται ότι η εταιρεία είναι επαρκώς ανεξάρτητη από κρατική παρέμβαση,

44. οι πράξεις μετατροπής συναλλάγματος πραγματοποιούνται σε τιμές της αγοράς,

45. η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων σε περίπτωση που καθοριστούν διαφορετικοί δασμολογικοί συντελεστές για τους μεμονωμένους εξαγωγείς.

46. Εκτός από το καθεστώς οικονομίας της αγοράς (ΚΟΑ), ο αιτών ζήτησε και ατομική μεταχείριση (ΑΜ), σε περίπτωση που δεν του αναγνωριστεί το ΚΟΑ.

47. Σύμφωνα με την έρευνα, ο αιτών πληρούσε όλα τα παραπάνω κριτήρια. Στη διάρκεια της έρευνας δεν διαπιστώθηκαν γεγονότα που να οδηγούν στην απόρριψη του αιτήματος ατομικής μεταχείρισης του αιτούντος. Συνεπώς, συνάγεται το συμπέρασμα ότι θα μπορούσε να χορηγηθεί ατομική μεταχείριση στην BRC.

48. Κανονική αξία

49. Σύμφωνα με το άρθρο 2 παράγραφος 7 του βασικού κανονισμού, στην περίπτωση εισαγωγών από χώρες χωρίς οικονομία της αγοράς και για τις χώρες που προσδιορίζονται στο άρθρο 2 παράγραφος 7 στοιχείο β) του βασικού κανονισμού, στο βαθμό που δεν μπορεί να χορηγηθεί ΚΟΑ, η κανονική αξία πρέπει να καθορίζεται με βάση την τιμή ή την κατασκευασμένη αξία σε ανάλογη χώρα.

50. Στην ανακοίνωση για την κίνηση της διαδικασίας, η Επιτροπή είχε εκφράσει την πρόθεσή της να χρησιμοποιήσει τις Ηνωμένες Πολιτείες της Αμερικής («ΗΠΑ») ως ανάλογη χώρα για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, δεδομένου ότι η εν λόγω ανάλογη χώρα χρησιμοποιήθηκε στην αρχική έρευνα. Ένας παραγωγός στις ΗΠΑ συμφώνησε να συνεργαστεί με την έρευνα προκειμένου να προσδιοριστεί η κανονική τιμή για την BRC. Δεν λήφθηκαν σχόλια από τα ενδιαφερόμενα μέρη σχετικά με την εν λόγω πρόταση.

51. Ως εκ τούτου, σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τον αιτούντα προσδιορίστηκε με βάση τις επαληθευμένες πληροφορίες που λήφθηκαν από τον συνεργαζόμενο παραγωγό στην ανάλογη χώρα.

52. Για να εξασφαλιστεί ότι οι κανονικές αξίες θα μπορούσαν να καθοριστούν για τη μεγάλη πλειονότητα των τύπων που εξάγονται από τη Λαϊκή Δημοκρατία της Κίνας, ιδίως επειδή χρησιμοποιήθηκαν τα στοιχεία της ανάλογης χώρας, κρίθηκε σκόπιμο να προσαρμοστούν τα κριτήρια που χρησιμοποιήθηκαν με σκοπό τον εντοπισμό των διαφόρων τύπων προϊόντων. Ως εκ τούτου, οι υπολογισμοί ντάμπινγκ αναθεωρήθηκαν με βάση τα προσαρμοσμένα κριτήρια.

53. Για τον καθορισμό της κανονικής αξίας, αρχικά εξετάστηκε, κατά πόσον ο συνολικός όγκος εγχώριων πωλήσεων του ομοειδούς προϊόντος από τον συνεργαζόμενο παραγωγό στις ΗΠΑ, ήταν αντιπροσωπευτικός σε σύγκριση με το συνολικό όγκο εξαγωγικών πωλήσεών του στην Κοινότητα. Σύμφωνα με το άρθρο παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές, όταν ο συνολικός όγκος τους ανερχόταν τουλάχιστον στο 5% του συνολικού όγκου των αντίστοιχων εξαγωγικών πωλήσεων στην Κοινότητα. Διαπιστώθηκε ότι το σύνολο των πωλήσεων του υπό εξέταση παραγωγού από τις ΗΠΑ στην εγχώρια αγορά αντιστοιχούσε σε αντιπροσωπευτικούς όγκους.

54. Στη συνέχεια, προσδιορίστηκαν εκείνοι οι τύποι του ομοειδούς προϊόντος που πωλούνταν στην εγχώρια αγορά και ήταν πανομοιότυποι ή άμεσα συγκρίσιμοι με τους τύπους που εξήχθησαν στην Κοινότητα.

55. Για κάθε τύπο προϊόντος που πωλήθηκε από τον συνεργαζόμενο παραγωγό από τις ΗΠΑ στις εγχώριες αγορές τους και που αποδείχθηκε ότι ήταν άμεσα συγκρίσιμος με τον τύπο των τούβλων μαγνησίας που πωλήθηκε από την BRC στην Κοινότητα, καθορίσθηκε κατά πόσον οι εγχώριες πωλήσεις στις ΗΠΑ ήταν επαρκώς αντιπροσωπευτικές για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός ειδικού τύπου τούβλων μαγνησίας θεωρούνταν αρκετά αντιπροσωπευτικές όταν, κατά την περίοδο έρευνας, ο συνολικός όγκος των εγχώριων πωλήσεων στις ΗΠΑ του εν λόγω τύπου αντιπροσώπευε το 5% ή περισσότερο του συνολικού όγκου πωλήσεων του συγκρίσιμου τύπου τούβλων μαγνησίας που εξήχθη στην Κοινότητα από την BRC. Διαπιστώθηκε ότι όλοι οι τύποι προϊόντων πωλήθηκαν σε επαρκή ποσότητα στην εγχώρια αγορά ώστε να θεωρούνται αντιπροσωπευτικοί.

56. Η Επιτροπή εν συνεχεία εξέτασε κατά πόσον οι εγχώριες πωλήσεις στις ΗΠΑ κάθε τύπου τούβλων μαγνησίας που πραγματοποιήθηκαν σε αντιπροσωπευτικές ποσότητες μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, προσδιορίζοντας την αναλογία των επικερδών πωλήσεων των συγκεκριμένων τύπων τούβλων μαγνησίας σε ανεξάρτητους πελάτες.

57. Οι συναλλαγές των εγχώριων πωλήσεων θεωρήθηκαν επικερδείς στις περιπτώσεις κατά τις οποίες η τιμή μονάδας ενός συγκεκριμένου τύπου προϊόντος ήταν ίση ή υψηλότερη από το κόστος παραγωγής. Συνεπώς καθορίστηκε το κόστος παραγωγής για κάθε τύπο προϊόντος που πωλήθηκε στην εγχώρια αγορά των ΗΠΑ κατά τη διάρκεια της περιόδου έρευνας.

58. Από την παραπάνω ανάλυση προέκυψε ότι, με εξαίρεση έναν τύπο προϊόντος, όλοι οι άλλοι τύποι πωλήθηκαν στο πλαίσιο συνήθων εμπορικών πράξεων στις ΗΠΑ. Συνεπώς, η κανονική αξία των εν λόγω τύπων προϊόντων καθορίστηκε με βάση όλες τις πληρωθείσες ή πληρωτέες τιμές στην εγχώρια αγορά των ΗΠΑ για τύπους προϊόντων συγκρίσιμους με αυτούς που εξάγει στην Κοινότητα η BRC. Η κανονική αξία καθορίστηκε ως ο σταθμισμένος μέσος όρος των εγχώριων τιμών πώλησης σε μη συνδεδεμένους πελάτες στις ΗΠΑ.

59. Η πλειονότητα των τύπων προϊόντων που εξήγαγε η BRC στην Κοινότητα ήταν εκείνοι με πρόσθετη επεξεργασία και δεν πωλήθηκαν ή δεν πωλήθηκαν σε αντιπροσωπευτικές ποσότητες από τον συνεργαζόμενο παραγωγό στις ΗΠΑ. Ως εκ τούτου, η κανονική αξία για τους εν λόγω τύπους προϊόντων στηρίχθηκε στις πωλήσεις στις ΗΠΑ, όπως περιγράφονται στην αιτιολογική σκέψη (31) για τους αντίστοιχους τύπους προϊόντων χωρίς πρόσθετη επεξεργασία, προσαρμοσμένων περαιτέρω προκειμένου να αντανακλούν τη διαφορά στα φυσικά χαρακτηριστικά του προϊόντος. Ο βαθμός προσαρμογής υπολογίστηκε με βάση τα δεδομένα που παρασχέθηκαν και επαληθεύτηκαν για τον κοινοτικό κλάδο παραγωγής κατά την αρχική έρευνα.

60. Για τον μοναδικό τύπο προϊόντος για τον οποίο οι εγχώριες τιμές δεν μπορούσαν να χρησιμοποιηθούν όπως αναφέρεται στην αιτιολογική σκέψη (31) ανωτέρω, χρειάστηκε να εφαρμοστεί άλλη μέθοδος. Στο πλαίσιο αυτό, η Επιτροπή χρησιμοποίησε κατασκευασμένη κανονική αξία. Σύμφωνα με το άρθρο 2 παράγραφος 3 του βασικού κανονισμού, η κανονική αξία κατασκευάσθηκε με την προσθήκη, στο κόστος κατασκευής των εξαγώμενων τύπων προϊόντων, ενός εύλογου ποσού για τα έξοδα πώλησης και για τα γενικά και διοικητικά έξοδα (Π&ΓΔ), καθώς και ενός εύλογου περιθωρίου κέρδους. Σύμφωνα με το άρθρο 2 παράγραφος 6 του βασικού κανονισμού, τα ποσά για έξοδα πώλησης και για γενικά και διοικητικά έξοδα και το περιθώριο κέρδους βασίστηκαν στον μέσο όρο των εξόδων πώλησης και των γενικών και διοικητικών εξόδων και του περιθωρίου κέρδους των πωλήσεων στο πλαίσιο συνήθων εμπορικών πράξεων του ομοειδούς προϊόντος.

61. Τιμή εξαγωγής

62. Δεδομένου ότι όλες οι εξαγωγικές πωλήσεις της BRC προς την Κοινότητα πραγματοποιήθηκαν μέσω συνδεδεμένων εισαγωγέων, η εργοστασιακή τιμή εξαγωγής έπρεπε να κατασκευαστεί σύμφωνα με το άρθρο 2 παράγραφος 9 του βασικού κανονισμού, με βάση την τιμή στην οποία μεταπωλήθηκαν για πρώτη φορά τα εισαχθέντα προϊόντα στον πρώτο ανεξάρτητο αγοραστή, προσαρμοσμένη για να ληφθούν υπόψη όλα τα έξοδα που σημειώθηκαν μεταξύ εισαγωγής και μεταπώλησης, καθώς και εύλογο περιθώριο για τα έξοδα πώλησης και για τα γενικά και διοικητικά έξοδα και τα κέρδη. Προς τούτο, χρησιμοποιήθηκαν τα έξοδα πώλησης και τα γενικά και διοικητικά έξοδα των συνδεδεμένων εισαγωγέων.

63. Όσον αφορά το εύλογο περιθώριο κέρδους του εισαγωγέα που θα χρησιμοποιούνταν για το σκοπό αυτό, ελλείψει δεδομένων από μη συνδεδεμένους εισαγωγείς, καθώς η τρέχουσα ενδιάμεση επανεξέταση περιορίζεται στην εξέταση του ντάμπινγκ σε σχέση με μία εταιρεία, το περιθώριο κέρδους βασίστηκε στα κέρδη συνεργαζόμενου μη συνδεδεμένου εισαγωγέα από την αρχική έρευνα.

64. Σύγκριση

65. Η σύγκριση μεταξύ της μέσης κανονικής αξίας και της μέσης τιμής εξαγωγής για κάθε είδος του υπό εξέταση προϊόντος πραγματοποιήθηκε σε βάση εκ του εργοστασίου και στο ίδιο στάδιο εμπορίου και στο ίδιο επίπεδο έμμεσης φορολόγησης. Για να εξασφαλιστεί ορθή σύγκριση μεταξύ κανονικής αξίας και τιμής εξαγωγής, λήφθηκαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορές παραγόντων για τους οποίους αποδείχθηκε ότι επηρεάζουν τις τιμές και τη δυνατότητα σύγκρισης των τιμών. Για το σκοπό αυτό, όπου αυτό κρίθηκε σκόπιμο και αιτιολογημένο, έγιναν αναπροσαρμογές, για να ληφθούν υπόψη οι διαφορές του κόστους μεταφοράς, ασφάλισης, διεκπεραίωσης, κόστους πίστωσης, καθώς και των δασμών αντιντάμπινγκ.

66. Σύμφωνα με την έρευνα, ο ΦΠΑ επί των εξαγωγικών πωλήσεων, δεν επεστράφη. Επομένως, στην κοινοποίηση προς τον αιτούντα, σύμφωνα με το άρθρο 20 του βασικού κανονισμού αναφέρεται ότι τόσο η τιμή εξαγωγής όσο και η κανονική αξία θα καθοριστούν με βάση τον καταβληθέντα ή οφειλόμενο ΦΠΑ. Ο αιτών ισχυρίστηκε ότι η προσέγγιση αυτή δεν μπορεί να γίνει αποδεκτή, αφού θα αύξανε την κανονική αξία, κατά ένα ποσόν που υπερβαίνει το ποσόν του ΦΠΑ που θα έπρεπε να αφαιρεθεί από την τιμή εξαγωγής.

67. Όσον αφορά τον ισχυρισμό αυτό, πρέπει να σημειωθεί ότι κατά τη διάρκεια της περιόδου έρευνας (ΠΕ) δεν επεστράφη ο ΦΠΑ για πωλήσεις εξαγωγών. Επομένως, δεν υπήρχε ανάγκη αναπροσαρμογής όσον αφορά τον ΦΠΑ, τόσο για την τιμή εξαγωγής όσο και για την κανονική αξία. Επιπλέον, η χρησιμοποιούμενη μέθοδος είναι ουδέτερη. Πραγματικά, το αποτέλεσμα είναι το ίδιο με το εάν, για παράδειγμα, για ορισμένα προϊόντα ή συναλλαγές, η εταιρεία πωλεί στην Κοινότητα σε τιμή εξαγωγής που δεν συνιστά πρακτική ντάμπινγκ. Δηλαδή, ακόμη και αν υποτεθεί ότι η συμπερίληψη του ΦΠΑ και στις δύο πλευρές της εξίσωσης θα είχε ως αποτέλεσμα την αύξηση της διαφοράς ανάμεσα στα δύο στοιχεία, αυτό θα ίσχυε και για τα μοντέλα για τα οποία δεν υπήρχε ντάμπινγκ.

68. Περιθώριο ντάμπινγκ

69. Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο συγκρίθηκε με τη σταθμισμένη τιμή εξαγωγής του αντίστοιχου τύπου του υπό εξέταση προϊόντος. Από αυτή τη σύγκριση δεν προέκυψε η ύπαρξη ντάμπινγκ.

70. ΔΙΑΡΚΗΣ ΧΑΡΑΚΤΗΡΑΣ ΤΩΝ ΜΕΤΑΒΑΛΛΟΜΕΝΩΝ ΣΥΝΘΗΚΩΝ

71. Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα.

72. Όσον αφορά το σημείο αυτό, υπενθυμίζεται ότι ο αιτών πώλησε περιορισμένη μόνο ποσότητα τούβλων μαγνησίας στο τέλος της περιόδου έρευνας που προβλέπει ο αρχικός κανονισμός και, επομένως, δεν συμμετείχε στην αρχική έρευνα, άρα στην εταιρεία επιβλήθηκε υπόλοιπο δασμού 39,9%. Στη συνέχεια, η εταιρεία που υπήρχε κατά τη διάρκεια της αρχικής έρευνας εξαγοράστηκε από τον όμιλο Vesuvius Group, γεγονός που είχε ως αποτέλεσμα αλλαγές στη δομή της εταιρείας.

73. Ο αιτών συνεργάστηκε πλήρως στην παρούσα ενδιάμεση επανεξέταση, ενώ τα στοιχεία που συλλέχθηκαν και επαληθεύτηκαν επιτρέπουν να προσδιοριστεί περιθώριο ντάμπινγκ με βάση τις ατομικές τιμές του εξαγωγής προς την Κοινότητα. Το αποτέλεσμα του εν λόγω υπολογισμού υποδηλώνει ότι δεν δικαιολογείται πλέον η συνεχιζόμενη εφαρμογή του μέτρου στο τρέχον επίπεδό του.

74. Από τα στοιχεία που ελήφθησαν και επαληθεύτηκαν κατά τη διάρκεια της έρευνας προέκυψε επίσης ότι οι αλλαγές στη δομή της εταιρείας του αιτούντος θα πρέπει να θεωρηθούν μόνιμες. Στην πορεία της έρευνας δεν ανέκυψε κανένα στοιχείο που να υποδηλώνει κάτι διαφορετικό. Οι συνθήκες που οδήγησαν στην έναρξη της παρούσας επανεξέτασης δεν είναι πιθανό να αλλάξουν στο άμεσο μέλλον κατά τρόπο που να επηρεάζει τα συμπεράσματα της παρούσας επανεξέτασης. Ως εκ τούτου, θεωρείται ότι οι μεταβολές έχουν διαρκή χαρακτήρα.

75. ΜΕΤΡΑ ΑΝΤΙΝΤΑΜΠΙΝΓΚ

76. Με βάση τα αποτελέσματα της έρευνας, θεωρείται σκόπιμο να τροποποιηθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος από την Bayuquan Refractories Company Limited σε 0%.

77. Τα ενδιαφερόμενα μέρη ενημερώθηκαν για τα βασικά γεγονότα και τις εκτιμήσεις βάσει των oπoίων επρόκειτο να προταθεί τροποποίηση τoυ κανoνισμoύ (ΕΚ) αριθ. 1659/2005 του Συμβουλίου και τους δόθηκε η δυνατότητα να διατυπώσουν τις παρατηρήσεις τους. Οι παρατηρήσεις αυτές λήφθηκαν υπόψη όπου κρίθηκε σκόπιμο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο πίνακας του άρθρου 1 παράγραφος 2 του κανονισμού (EΚ) αριθ. 1659/2005 του Συμβουλίου τροποποιείται με την ακόλουθη προσθήκη:

Κατασκευαστής | Δασμός αντιντάμπινγκ | Πρόσθετος κωδικός TARIC |

Bayuquan Refractories Co. Ltd, Qinglongshan Street, Bayuquan District, Yingkou 115007, Liaoning Province, Λαϊκή Δημοκρατία της Κίνας | 0% | Α960 |

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

[1] ΕΕ L 56 της 6.3.1996, σ. 1.

[2] EE L 267 της 12.10.2005, σ. 1.

[3] ΕΕ C 146 της 12.6.2008, σ.1.